Organizația Mondială a Sănătății (OMS) a recompensat doi oameni de știință din Statele Unite, recunoscuți a fi creatorii vaccinurilor anti-COVID-19 cu ARN mesager. Cei doi au primit Premiul pentru Sănătate Globală. „Profesorii Katalin Kariko şi Drew Weissman au salvat vieți în timpul pandemiei”, spune directorul general al OMS. De altfel, cei doi cercetători americani au fost recompensați, anul trecut, și cu premiului Nobel pentru Fiziologie sau Medicină, informează DPA, citată de Agerpres.
Katalin Kariko şi Drew Weissman sunt profesori la Universitatea Pennsylvania din Statele Unite ale Americii. Cei doi cercetători au devenit cunoscuţi mai ales după ce au descoperit o nouă platformă de ARN mesager modificat cu nucleotide, pentru a ocoli răspunsul imunologic advers.
Pentru contribuția lor remarcabilă la dezvoltarea vaccinurilor anti-COVID-19 bazate pe tehnologia ARN mesager, Organizaţia Mondială a Sănătăţii i-a recompensat, recent, cu Premiul pentru Sănătate Globală. Distincția le-a fost oferită în cadrul ceremoniei anuale de deschidere a Adunării Mondiale a Sănătăţii, scrie sursa citată. „Profesorii Kariko şi Weissman au jucat un rol cheie în atenuarea poverii cauzate de COVID-19 şi au salvat vieţi în timpul pandemiei. Leadershipul lor în acest domeniu are potenţialul de a juca un rol esenţial în îmbunătăţirea sănătăţii la nivel mondial”, a declarat directorul general al OMS, Tedros Adhanom Ghebreyesus.
Aceiași oameni de ştiinţă au fost recompensaţi cu premiul Nobel pentru Fiziologie sau Medicină
De altfel, aceiași oameni de ştiinţă au fost recompensaţi, anul trecut, cu premiul Nobel pentru Fiziologie sau Medicină. Descoperirea lor „a schimbat în mod fundamental înţelegerea noastră asupra modului în care ARN mesager interacţionează cu sistemul nostru imunitar”, a transmis atunci comitetul Nobel. În cadrul ceremoniei Organizației Mondială a Sănătății a fost premiată și Mia Mottley, prim-ministrul din Barbados, pentru rolul de lider în domeniul acţiunilor climatice şi al sănătăţii, dar şi pentru activitatea sa în calitate de preşedinte al Grupului liderilor mondiali în lupta împotriva rezistenţei antimicrobiene.